ቆላስያሳ.
2.
ታን ህንተንቶነ ሎዶቅያ ግያ ካታማን ደእያ አሳቶነ ቃይ ታና በእቤና አማንያዋንቶ ኡባቶ አይ ኬና ባጸታድታንቶ ህንተንቱ ኤራና ማላ ኮያይ። 
ኡንቱንቱ ዎዛናይ ምናና ማላ፥ ሲቁዋን እትፐ ግዲደ፥ ቱሙ አኬካን ቤትያ ዱረተꬃ ኡባ ኡንቱንቱ አካና ማላነ ቃይ ኡንቱንቱ ጾሳይ አሳዉ ቆንጭስቤናዋ፥ ክርስቶሳ አ ሁጰዉ ኤራና ማላ፥ ታን ዳቡራይ። 
ጌማን ጾሳይ ምንጄዳ ኤራይነ አꬌዳ ኤራተꬃይ ኡባይ አን ደኤ። 
ኦንነ ህንተንታ ጭምያ ቃላን ባለና ማላ፥ ታን ህንተንታ ሀሳይሳይ። 
አያዉ ጎፐ፥ ታን ህንተንቱ ማታፐ ሃካደ ደኦፐካ፥ አያናን ህንተንቱና ደአይ፤ ህንተንቱ ደእያ ማራነ ክርስቶሳ ህንተንቱ ምኒደ አማንያዋ በኣደ ናሸታይ። 
ስም ህንተንቱ ጎዳ ክርስቶስ የሱሳ አኬዳዋዳን፥ አን ደእተ። 
አን ጻጱዋ የዲደ ድጭተ፤ ህንተንቱ ታማሬዳዋዳን አማኑዋን ምንተ፤ ጾሳ ኡባ ዎደ ጋላትተ። 
ክርስቶሳፐ ግደና ትምርትያን፥ ሀ ሳኣ ሞድያ አያናቱዋ ትምርትያንነ፥ አሳፐ ዬዳ ኤራተꬃን፥ ቃይ መላ ጭሙዋን ህንተንታ ኦንነ ኦሞደና ማላ ናገትተ። 
አያዉ ጎፐ፥ ክርስቶሳ አሳተꬃ ቦላን ጾሳተꬃ መታ ኩመንꬃይ ደኤ። 
ቃይ ኡባ አያናቱዋ ካፖተꬃዉነ ጎዳተꬃዉ ኡባዉ ሁጰ ግድያ ክርስቶሳፐ ኩመንꬃ ደኡዋ ደሜድታ። 
ህንተንቱ ክርስቶሳና እት አሳ ማላ ግዲደ፥ አሳ ቃጻራ ማላ ግደናን፥ ህንተንቱ ናጋራንቻ መታ ድግያ ቃጻራ፥ ሀዌካ አሹዋ ቃጻራ ግደናን ክርስቶስ ኦꬄዳዋ። 
ህንተንቱ ጻማቀቴዳ ዎደ፥ ክርስቶሳና ሞገቲደ፥ ክርስቶሳ ሀይቁዋፐ ደንꬄዳ ጾሳ ዎልቃ አማኔዳ ድራዉ፥ ኦራꬃ ደኦ ጽንቃታን ክርስቶሳና እትፐ ደንዴድታ። 
ህንተንቱ ህንተንቱ ናቁዋንነ ህንተንቱ ኤጫ አሳተꬃ ቃጻረተናን አጌዳዋን ሀይቂደ ደእያ ዎደ፥ ጾሳይ ህንተንቱ ናቁዋ አቶ ጊደ፥ ክርስቶሳና ህንተንታ ፓጻ ዎꬄዳ። 
ኑና እጽያ፥ አጩዋ ፓራማ አ ጫቁዋና እትፐ ጾሳይ ዳኬዳ፤ ማስቃልያ ቦላን ꬍሺደ፥ ኦግያፐ ድጌዳ። 
ክርስቶስ ሄ ማስቃልያን ካፓቱዋፐነ ጎዳቱዋፐ ዎልቃ ዎꬅ አኪደ፥ ባረ ጾኑዋነ ኦሞደቴዳዋንታ ቆንጭያን በሴዳ። 
ሄዋ ድራዉ፥ ሙሳን ዎይ ኡሻን፥ ባላ ጋላሳ ዎይ አገናይ ጼርያ ዎድያ ቦንችያዋን፥ ዎይ ሳምባታ ቦንችያዋን፥ ኦንነ ህንተንቱ ቦላ ፕርዶፖ። 
ሀዋንቱ ስንꬃፐ ያና የዋቶ ኤሹዋ፤ ሽን ቱማተꬃይ ክርስቶሳዋ። 
ዎርዱዋ አሽከ ማላታናዉነ ኪታንቻዉ ጎይናናዉ ኮይያዌ፥ በእቤናዋ ሳጻን በኣድ ጊደ ኦቶረትያዌ፥ አሳተꬃ ቆፋን ጮ አይያዌ፥ ኦንነ ህንተንቱ ቦላ ፕርዶፖ። 
ሄዋ ማላ አሳይ ሁጰ ግድያ ክርስቶሳ ምንስ ኦይቄዳዋ ለፕሴ። ቦላ ኡባይ ሄ ሁጲያፐ ዎልቃ ደሚደ፥ ቦላን ደእያ ኩርያናነ ጻጱዋና እትፐ ኦይቀቲደ፥ ጾሳይ ድችያ ድሹዋዳን ድጬ። 
ህንተንቱ ሀ ሳኣ ሞድያ አያናቱዋፐ ሃኪደ፥ ክርስቶሳና ሀይቄድታ፤ ያትና፥ አያዉ ሀ ሳኣ ዎጋን ደእያ አሳዳን ደኢቴ? “ኦይቆፓ፤ ባራ በኦፓ፤ ቦቾፓ” ያግያ ህገቶ አያዉ አዛዘቲቴ? 
ሀ ኡባባይካ አሳይ መꬌዳ ህገነ ትምርተ ግድያ ድራዉ፥ ዎድያፐ ጉይያን ꬋያና። 
ኡንቱንቱ ኪታንቻዉ ጎይንያዋንነ ዎርዱዋ አሽከ ማላትያዋን ቃይ ባረንቱ አሳተꬃ ግልቂስያዋን አꬌዳ ኤራንቻ ማላቲኖ፤ ሽን አሹዋ አሙዋ ድጋናዉ ጎኤና። 
